Il-Kummissjoni Ewropea u l-Grupp tal-Bank Ewropew tal-Investiment (BEI) wettqu l-wegħda tagħhom li jimmobilizzaw EUR 500 biljun f'investiment taħt il-Pjan ta' Investiment għall-Ewropa. Taħt il-Fond Ewropew għall-Investimenti Strateġiċi (FEIS) ġew approvati mal-1 400 operazzjoni, bl-użu ta' garanzija mill-baġit tal-Unjoni Ewropea u mir-riżorsi proprji mill-Grupp tal-BEI. Dawn huma mistennija jiskattaw qrib l-EUR 514-il biljun f'investiment addizzjonali madwar il-pajjiżi tal-UE u se jkunu ta' benefiċċju għal madwar 1.4 miljun kumpanija żgħira u medja. Fl-2017, meta l-Kunsill u l-Parlament qablu li jwessgħu l-ambitu u d-daqs tal-FEIS, il-mira kienet li jiġu mmobilizzati EUR 500 biljun sa tmiem l-2020. Il-flus kienu maħsuba biex jindirizzaw id-diskrepanza fl-investiment li tħalliet mill-kriżi finanzjarja u ekonomika tal-2007/8. Matul is-snin li għaddew u speċjalment wara li l-pandemija tal-COVID-19 il-fokus tal-FEIS inbidel: il-Fond ispira l-InvestEU, il-programm ġdid tal-investiment tal-Kummissjoni għas-snin 2021–2027, u diġà minn issa qed jikkontribwixxi għall-Inizjattiva ta' Investiment fir-Rispons għall-Coronavirus. Il-FEIS se jkollu wkoll rwol ewlieni fil-pakkett tal-miżuri tan-NextGenerationEU biex tinbena mill-ġdid l-ekonomija Ewropea wara x-xokk tal-COVID-19. Se jagħmel dan billi jżid il-fondi tal-Istrument ta' Appoġġ ta' Solvenza, li għandu l-għan li jipprevjeni l-insolvenzi fin-negozji Ewropej. Il-President tal-Kummissjoni Ewropea, Ursula von der Leyen qalet: “Il-Pjan ta' Investiment għall-Ewropa huwa storja ta' suċċess. Matul dawn l-aħħar ħames snin, dan ippermetta l-finanzjament ta' mijiet ta' eluf ta' negozji u proġetti li jaħdmu fuq l-ambizzjonijiet tagħna li nagħmlu l-Ewropa aktar ekoloġika, innovattiva u ġusta. Se nkomplu b'dan fin-NextGenerationEU.” Il-President tal-Grupp tal-Bank Ewropew tal-Investiment, Werner Hoyer qal: “Il-FEIS jista' jservi bħala mudell ta' pjan għal azzjoni matul ir-rispons għall-COVID-19. Il-fatt li qbiżna ċ-ċifra nominali ta' EUR 500 biljun f'investiment qabel iż-żmien, hija prova tas-saħħa tas-sħubija. L-implimentazzjoni tal-pilastru finanzjarju tal-Pjan ta' Investiment għall-Ewropa tal-Kummissjoni kienet unur u sfida għall-BEI. Kellna suċċess anki bis-saħħa tal-kooperazzjoni eċċellenti bejn il-Bank u l-istituzzjonijiet Ewropej u nazzjonali. Is-suċċess ta' din l-inizjattiva juri dak li l-Ewropa tista' tikseb bl-għodod adatti: il-kontinent tagħna sar aktar soċjali, ekoloġiku, innovattiv u kompetittiv. Nistgħu u għandna nibnu fuq l-esperjenza tagħna biex negħlbu l-kriżi attwali. Il-Fond se jgħinna nsawru Ewropa li aħna lkoll nistgħu nkunu kburin biha.” X'inhu ffinanzjat mill-Fond Ewropew għall-Investimenti Strateġiċi? Il-FEIS jippermetti lill-Grupp tal-BEI jiffinanzja operazzjonijiet li huma aktar riskjużi mill-investimenti medji tiegħu. Ħafna drabi, il-proġetti appoġġati mill-FEIS huma innovattivi ħafna, imwettqa minn kumpaniji żgħar mingħajr storja ta' kreditu, jew li jiġbru l-ħtiġijiet infrastrutturali żgħar skont is-settur u l-ġeografija. L-appoġġ għal tali proġetti kien jirrikjedi li l-Grupp BEI jiżviluppa prodotti ġodda ta' finanzjament, pereżempju dejn b'riskju b'karatteristiċi ta' ekwità jew pjattaformi tal-investiment. Dan biddel l-għaġna tal-Bank u rrivoluzzjona l-mod li bih l-Ewropa tiffinanzja l-prijoritajiet tagħha. B'mod importanti, il-FEIS jippermetti wkoll lill-BEI japprova għadd akbar ta' proġetti milli kieku kien ikun possibbli mingħajr l-appoġġ tal-garanzija mill-baġit tal-UE, kif ukoll li jilħaq klijenti ġodda: tliet kwarti minn dawk li jirċievu l-appoġġ tal-FEIS huma klijenti ġodda għall-bank. Dan juri l-valur miżjud tal-operazzjonijiet tal-FEIS. Bis-saħħa tal-appoġġ tal-FEIS, il-BEI u s-sussidjarja tiegħu għall-finanzjament ta' negozji żgħar, il-Fond Ewropew tal-Investiment (FEI), ipprovdew finanzjament għal mijiet ta' eluf ta' SMEs f'firxa wiesgħa ta' setturi u fil-pajjiżi kollha tal-UE. L-eżempji jvarjaw mill-agrikoltura sostenibbli fil-Belġju, għat-teknoloġija medika innovattiva fi Spanja, għal kumpanija tal-effiċjenza enerġetika fil-Litwanja. L-impatt ekonomiku: l-impjiegi u t-tkabbir L-impatt tal-inizjattiva huwa mdaqqas. Abbażi tar-riżultati ta' Diċembru 2019, id-Dipartiment tal-Ekonomija tal-BEI u ċ-Ċentru Konġunt tar-Riċerka tal-Kummissjoni (JRC) jistmaw li l-operazzjonijiet tal-FEIS appoġġaw madwar 1.4 miljun impjieg biċ-ċifra mistennija tilħaq 1.8 miljun impjieg sal-2022 meta mqabbla max-xenarju bażi. Barra minn hekk, il-kalkoli juru li l-inizjattiva żiedet il-PDG tal-UE b'1.3 % u mistennija żżidu b'1.9 % sal-2022. Mill-bidu ta' din is-sena, 60 % tal-kapital miġbur ġie minn riżorsi privati, li jfisser li l-FEIS laħaq ukoll il-mira tiegħu li jimmobilizza l-investiment privat. Meta mqabbel mad-daqs tal-ekonomija, l-ikbar impatt huwa fil-pajjiżi li ntlaqtu l-agħar fil-kriżi tal-2007/8, jiġifieri Ċipru, il-Greċja, l-Irlanda, l-Italja, il-Portugall u Spanja. Filwaqt li l-impatt tal-investiment dirett huwa partikolarment għoli f'dawn il-pajjiżi, il-kalkoli juru li r-reġjuni ta' koeżjoni (l-aktar fil-pajjiżi tal-Ewropa tal-Lvant) x'aktarx li jibbenefikaw aktar mill-impatt fit-tul. Dawn il-kalkoli jikkorrispondu mal-attivitajiet ta' finanzjament attwali taħt il-FEIS: il-pajjiżi li l-aktar gawdew mill-investimenti skattati mill-FEIS f'relazzjoni mal-PDG huma l-Bulgarija, il-Greċja, il-Portugall, l-Estonja u Spanja. Il-Pjan ta' Investiment għall-Ewropa kif kien ta' benefiċċju għaċ-ċittadini? Ir-rapport tal-BEI tal-2019 dwar il-FEIS jelenka għadd ta' eżiti konkreti tal-inizjattiva. Bis-saħħa tal-FEIS: Sfond Il-Kummissjoni u l-Grupp tal-BEI varaw il-Pjan ta' Investiment għall-Ewropa f'Novembru 2014 biex ireġġgħu lura x-xejra ‘l isfel tal-investiment u biex l-Ewropa taqbad it-triq lejn l-irkupru ekonomiku. Il-pilastru finanzjarju tiegħu, il-Fond Ewropew għall-Investimenti Strateġiċi, inizjalment ingħata l-kompitu li jimmobilizza EUR 315-il biljun f'investiment addizzjonali sal-2018. Minħabba s-suċċess tiegħu, il-Parlament Ewropew u l-Istati Membri qablu li jtejbu l-FEIS u jestendu l-mira tal-investiment għal EUR 500 biljun sa tmiem l-2020. Evalwazzjoni indipendenti tal-FEIS ippubblikata f'Ġunju 2018 kkonkludiet li l-garanzija tal-UE hija mod effiċjenti kif jiżdied il-volum tal-operazzjonijiet aktar riskjużi mill-BEI, peress li tuża inqas riżorsi mill-baġit meta mqabbla mal-programmi tal-għotjiet u mal-istrumenti finanzjarji Ewropej. L-evalwazzjoni tissottolinja li l-appoġġ tal-BEI huwa essenzjali għall-benefiċjarji tal-FEIS: din tipprovdi “timbru ta' approvazzjoni” lis-suq, u b'hekk tgħin biex il-ġbir ta' fondi fil-futur ikun aktar faċli. Is-suċċess tal-FEIS huwa wkoll dovut għall-istruttura effiċjenti tal-governanza tiegħu, li hija reattiva għal bidliet kostanti tas-swieq. Grupp indipendenti ta' esperti jiddeċiedi jekk proġett jikkwalifikax għall-appoġġ mill-garanzija tal-UE. L-għan: it-tneħħija tar-riskji fl-investimenti privati fi proġetti meħtieġa għal Ewropa aktar sostenibbli u ż-żieda fil-valur meta mqabbel ma' dak li kien iseħħ mingħajr l-għajnuna pubblika. F'Mejju 2020, il-Kummissjoni Ewropea ppreżentat il-proposta riveduta tagħha għas-suċċessur tal-Pjan ta' Investiment għall-Ewropa skont il-Qafas Finanzjarju Pluriennali li jmiss li se jibda fl-2021: il-Programm InvestEU. Għal Aktar Informazzjoni Video: X'inhu l-FEIS? Nissaħħu flimkien Is-sit web tal-Pjan ta' Investment Il-Bażi ta' data kompluta tal-proġetti tal-FEIS Il-Q&A riveduti tal-InvestEU Il-Q&A tal-Istrument ta' Appoġġ għas-Solvenza